थामथि बाथ्राया जाबाय लामाखौ दासिम फाहामाखै। ब्रैथि बाथ्रा हारिमायारि राजा लामायाव थानांगौ सुबिदाफोर आरो हरखाबारि सिबिथायफोर गैया। जायनि थाखाय सादावखो आसाम नगावनिफ्राय लामा बानायनाया जायाखै । बिनिखायनो रहासिम फिसा मथरावनो 60/70 रां ट’लाव होनो नांगौ । लामा बाहायनायनि हिसाबाव किल’मिटाराव खमैब्लाबो से रांसो जानांगौ। जेराव बांद्राय जादों। मोनसे थैहाबनाय लामाजों जुदि जाथाराब्लाबो आरो जौसे किल’मिटार थांनो हाबावगौमोन, अब्ला अजद थानाय नङामोन । जों बयबो मथर सालाय लांबाय थायोब्ला नुगोन गंफ्रोमबो दालां एबा फ्लाइ अभार एबा आन्दार पासनि मोननैबो खर’आव मोनसे गिदिर सौदावनायजों मोगा-मोगि जानो गोनां जायो । मानोना बे बाहागोआ गोजौ नङाबा गाहाय । जाहोनाव बियो गोनोखोयारि आदबजों लुनाय लामा नङा एबा राजा लामानि नेमखान्थिखौ नेवसिगारदों। बे जाब्रबथायाव मथरनि खहा आरो देहायारि खहानि जाहोन । ट’लाव जुदि नयदा, गुरगाव बादि मासुल होनांगौ अब्ला आसामनि लामायाबो बिदि जानांगोन । बिदि लामा बानायनाय खामानिया जाफुंसेयाव बिदि ट’ल होनायनि जाहोन नुवा। लामानि खेंख्रा, गिदिंनायफोरा गोनोखोयारि आदबजों बानायनाय नङा । जाहोनाव बे लामाया हादरनि बांसिन जाब्रबथाय जाग्रा लामाफोरनि सिरिनि सायाव दं ।